Туризмэм пыщIа IэщIагъэхэми дихьэх хъуащ
«Кавказ Ищхъэрэм и курортхэр» акционер зэгухьэныгъэм и лIыкIуэхэр хэтащ «КъэбэрдейБалъкъэрым и курортхэмрэ туризмэмрэ: щIэныгъэмрэ абы къыпэкIуэ пщIэмрэ» щIыналъэ форум зэIухам ипкъ иту къызэрагъэпэща, «ЛэжьакIуэ къэзыщтэхэр еджапIэ къэзыуххэм зэрахущытыр» зыфIаща зэхыхьэм и лэжьыгъэм. Ар Бэрбэч ХьэтIутIэ и цIэр зезыхьэ КъэбэрдейБалъкъэр къэрал университетым мэлыжьыхьым и 6м щекIуэкIащ.
ЗэIущIэм щытепсэлъыхьащ курорт бизнесым и зыужьыкIэр туристхэм хьэщIагъэ зэрырах, зэрахущыт щIыкIэм зэрелъытам, хьэрхуэрыгъэр зэрызэщIэплъэмрэ зыгъэпсэхуакIуэр зыхуэныкъуэр нэхъыбэ зэрыхъумрэ къыхэкIыу республикэм и курортхэм щагъэзащIэ Iуэхутхьэбзэхэм фIагъ лъагэ яIэн зэрыхуейм, нэгъуэщIхэми.
«Кавказ Ищхъэрэм и курортхэр» акционер зэгухьэныгъэм и унафэщIым и япэ къуэдзэ Шашкин Никитэ къызэрилъытэмкIэ, республикэм мыпхуэдэ зэхуэс зэрыщрагъэкIуэкIыр и нэщэнэщ ди зыгъэпсэхупIэхэр зыхуэныкъуэ IэщIагъэлIхэмкIэ къызэгъэпэщыным гулъытэ хэха хуэтщI зэрыхъуам.
ЗыгъэпсэхупIэщIэхэр Кавказ Ищхъэрэм къызэрыщыунэхум туристу къекIуалIэхэм я бжыгъэм хэпщIыкIыу хигъэхъуащ. Социологическэ къэхутэныгъэхэм къызэрагъэлъэгъуамкIэ, зи лэжьэкIэр IуэхузехьэкIэщIэм тезыухуа зыгъэпсэхупIэхэм цIыхухэм щыхуагъэзащIэ Iуэхутхьэбзэхэм фIагъ лъагэ яIэныр абыхэм щылажьэ IэщIагъэлIхэр зэрагъэхьэзыр щIыкIэми елъытащ. Абы къыхэкIыу, дауи, фIыщIэ яхуэщIыпхъэщ къэралым и экономикэм мыхьэнэшхуэ щызиIэну къалъытэ унэтIыныгъэщIэм хэзэгъэну IэщIагъэлIхэр тхуэзыгъэхьэзыр еджапIэ нэхъыщхьэм и егъэджакIуэхэми, къыхигъэщащ Шашкин Никитэ.
КъБКъУм экономикэмрэ туризмэм и менеджментымкIэ и кафедрэм и унафэщI, абитуриентхэм зыхуеджэну IэщIагъэр къыщыхахкIэ ядэIэпыкъу управленэм и пашэ КIэрашэ Аксанэ зэрыжиIэмкIэ, туризмэмрэ хьэщIэщ бизнесымкIэ IэщIагъэлIхэр гъэхьэзырыныр, Кавказ Ищхъэрэр зэрыщыту къатщтэмэ, зифI къекIыну IуэхугъуэфIхэм ящыщ зыщ.
Абы теухуауэ тчы дэтхэнэ зы лъэбакъуэмкIи «Кавказ Ищхъэрэм и курортхэр» АОм щылажьэхэм дечэнджэщмэ, дэркIэ нэхъыфIщ. Уеблэмэ, къызолъытэ абыхэм я Iуэху бгъэдыхьэкIэми, пщэрылъ зыщащIыжахэр зэрызрагъэхъулIэ щIыкIэми щыгъуазэ зыхуэтщIын хуейуэ. НэгъуэщI зы лъэныкъуэкIи дыкъыщеплъмэ, сэ къысщохъу ди щIыналъэм нэхъапэм зэи щымыIа турист кластерыщIэр щызэфIэзыгъэувэхэми ди деж зыщагъасэу, къыхигъэщащ КIэрашэ Аксанэ.
КIэрашэм къызэрилъытэмкIэ, Кавказ Ищхъэрэм иджырей мардэхэм къитIасэ курортыщIэхэр зэрыщаухуэм къытхуихь зэхъуэкIыныгъэфIхэм ящыщ зыщ абитуриентхэр туризмэм пыщIа IэщIагъэхэми дихьэх зэрыхъуар. Абыхэм къагурыIуэу къыщIэкIынщ унэтIыныгъэщIэм зыхагъэгъуазэмэ, IэнатIи зэрагъуэтынур, улахуэфIи къызэрахьынур.
КЪУМАХУЭ Аслъэн.
